มั่นใจรัฐบาลไฟเขียวหวยตู้
สำนักงานสลากฯ มึนข่าว คลังสั่งเบรกหวยออนไลน์ มั่นใจการเมืองไฟเขียว หนุนขายหวยบนดินสู้ใต้ดินและธุรกิจมืด
21 ธ.ค. 2555

สำนักงานสลากฯ มึนข่าว คลังสั่งเบรกหวยออนไลน์ มั่นใจการเมืองไฟเขียว หนุนขายหวยบนดินสู้ใต้ดินและธุรกิจมืด
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล กล่าวยืนยันว่า สำนักงานสลากฯ ยังคงเดินหน้าโครงการจำหน่ายสลากด้วยเครื่องอัตโนมัติแบบ 2 ตัว 3 ตัว (หวยออนไลน์) ต่อไป ซึ่งที่ผ่านมายังไม่มีนโยบายจากนายทนุศักดิ์ เล็กอุทัย รมช.คลัง ให้ระงับหรือชะลอโครงการแต่อย่างใด เพื่อรอให้มีการแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 ก่อน ซึ่งการเดินหน้าโครงการหวยออนไลน์ต่อจากนี้ไปต้องเป็นไปอย่างรอบคอบ เหมาะสม ชัดเจนและถูกต้อง เพื่อป้องกันการเกิดปัญหาในกรณีต่างๆ ภายหลัง
ทั้งนี้ ในส่วนของนโยบายทางการเมืองก็ยังคงไม่มีอะไรเปลี่ยนแปลง ยังคงให้ดำเนินการต่อ แต่ได้สั่งการเพิ่มเติมลงมาว่าระบบและการดำเนินการในทุกขั้นตอนต้องเป็นไปด้วยความถูกต้องที่สุด และในส่วนของการเตรียมความพร้อมในเรื่องเครื่องจำหน่ายสลากฯ อัตโนมัตินั้น ขณะนี้อยู่ระหว่างบริษัท ล็อกซเล่ย์ จีเท็ค เทคโนโลยี (แอลจีที) ในฐานะคู่สัญญา กำลังตรวจความพร้อมของเครื่องจำหน่ายทั้งหมด รวมถึงความพร้อมของตัวแทนจำหน่ายด้วย โดยเบื้องต้นคาดว่าน่าจะมีความชัดเจนเรื่องดังกล่าวในช่วงต้นปี 2556
สำหรับโครงการหวยออนไลน์นั้น เป็นเครื่องมือสำคัญของสำนักงานสลากฯ ที่จะต่อสู้กับธุรกิจหวยใต้ดินที่ถือเป็นศัตรูอันดับหนึ่งในขณะนี้ รวมถึงเพื่อธุรกิจประเภทดังกล่าวของประเทศเพื่อนบ้านก็กำลังแพร่ระบาดเข้ามาในประเทศไทยตามแถบชายแดนส่วนต่างๆ ซึ่งในส่วนนี้อาจส่งผลกระทบต่อประเทศไทยได้ ดังนั้นจึงเห็นว่าโครงการหวยออนไลน์มีความสำคัญ และจะเป็นเครื่องมือที่ช่วยรองรับปัจจัยเสี่ยงต่างๆ ได้เป็นอย่างดี
“ยืนยันว่าตอนนี้โครงการหวยออนไลน์ยังคงเดินหน้าเป็นปกติ ซึ่งในส่วนของกระบวนการและขั้นตอนในการดำเนินงานนั้น ยังอยู่ระหว่างการพัฒนาและเตรียมความพร้อมอีกเยอะ ทั้งเรื่องเครื่องจำหน่าย ระบบปฏิบัติการ ไปจนถึงบุคลากร ซึ่งก็เป็นไปตามแผน 23 กิจกรรมในโครงการดังกล่าว แต่ขณะนี้คงไม่มีการกำหนด หรือเร่งดำเนินการในแต่ละขั้นตอน อยากจะให้ทุกอย่างเป็นไปตามความเหมาะสมและถูกต้องที่สุดมากกว่า” พล.ต.ต.อรรถกฤษณ์ กล่าว